  vk.com (УДМУРТ КЕНЕШ official) Анжелика Тихонова корреспондент Финн-угор нылкышноослэн нырысетӥ улосвылкуспо форумазы Ижкарысь аллерголог-иммунолог Надежда Гузнищева калык эмтодос (медицина) но таза улон сярысь вераськон нуиз. Нош мар со сыӵе? Кызьы туала вакытэ таза улоно? Со но мукетыз сярысь эмчиен ивортодэтъя «Удмуртия» агентстволэн корреспондентэз кенешиз. Надежда Гузнищева эм удысын 30 арлэсь кема тырше ини, эм тодосъя кандидат луэ. Ижкарысь 6 номеро кар эмъюртын аллерголог-иммунолог луыса ужа. Нылкышно туж умой тодэ, кызьы таза улоно но мар со сяме пырем эмтодос (традиционная, классическая медицина) но калык эмтодос (народная медицина, этномедицина), кызьы соосты тазалыклы ыштонъёс вайытэк уже кутыны луэ. « Таза улон – мар со? Нырысь ик, адями котьку чылкыт мед луоз, тамак медаз кыскы, мултэс курыт юонъёсты медаз юы, со сяна, котьку но мылкыдыз мед луоз. Со валтӥсез – адямилэн мылкыдыз мед луоз. Уж дораз мыныса, со медаз пукы, малы мон татын ужасько, мынам татын ужаме уг поты шуыса. Дораз бертыса, мынам семьяын алама медаз шуы. Сыӵе депрессивной состояниын, адями умой ке но сиське, тамак ке но уг кыскы, курыт юонъёс ке но уг юы, номыр умоез ӧвӧл » Надежда Гузнищева, аллерголог-иммунолог Эмчи пусъе, мылкыд умой мед луоз шуыса, уж доры мыныса, ялан ужаса гинэ пуконо ӧвӧл, кӧня ке вис карылоно, нош доре бертыку, нылпиосын яке семьяен мар кароды, кытчы ветлоды малпаськоно. Со сяна, таза луон понна одно ик диспансеризаци ортчылоно. Надежда Гузнищевалэн верамезъя, ӵапак со ужрад дыръя туж трос висёнъёс малпамтэ шорысь шараясько. « Висён сярысь верано ке, мон котьку веранме кутскисько, висёнлэн йӧслыкез ӧвӧл шуыса кылъёсын. Но мургес но мургес та сярысь малпаськыны кутскыса, валасько, висёнлэн йӧслыкез ӧвӧл ке но, вань сямъёс, кудъёсыз профилактикае ӧръямын, адями медаз висьы шуыса. Со сямъёсыз чакласа, адями уг висьы. Калыклэн вань сыӵе сямъёсыз, кудъёссэ чакласа, со тазалыкезлы пайда вайыны быгатэ » Надежда Гузнищева, аллерголог-иммунолог Надежда Гузнищевалэн кылъёсызъя, калык эмтодос котькуд калык пӧлын вӧлмемын. Соос эмъяськон амалъёссэс выжыысь выжые сёто, сяме пырем эмтодослы вазиськылытэк асьсэды йӧнато. Тужгес но сыӵе амалъёс вашкала вакытэ вӧлмемын вал, малы ке шуоно сяме пырем эмтдоос сокем вылӥын ӧй вал на, соин ик адямиослы эмъяськыны луонлыкъёс утчано луылӥз, шуэ эмчи. Котькуд калыкъёслэн эмъяськон амалъёссы пӧртэмесь. Шундыӝужан палан улӥсь калыкъёс ас сяменызы эмъясько, финн-угор калыкъёслэн нош мукет амалъёссы. Кылсярысь, удмуртъёс мунчоын пӧртэм сямен йӧнатӥсько: банкаосын массаж лэсьто, турын-куаръёсын шокало, веникен пыро. « Кылэме вань «мунчоын пыдзэ кысканы кулэ» шуыса веранэз. Мыным пичи дыръям со туж тунсыко вал. Мар бон со, шуисько, сыӵе «мунчоын пыдзэ кысканы»? Оказывается, кыӵе ке растяжение луэ ке, мунчое поттыса, отын небӟытыса, кыскаса со вань растяженизэ йӧнато » Надежда Гузнищева, аллерголог-иммунолог Удмуртъёслэн нылкышноен герӟаськем чакланъёссы вань. Уката ик секытэн дыръяз яке нылпи ваем бераз. Кылсярысь, ялан куарето отчы-татчы куное эн ветлы шуыса,кузпалзэ пудо вандон котыре, пӧйшураны уг лэзё: нылпизы изъянэн вордӥськоз, шуо. Пинал вордӥськем бере, сое толэзь ӵоже нокинлы возьматъяны уг лэзё. « Малпасько, со туж умой сыӵе сям, малы ке шуоно классической медицинаез но учкиськод ке, нырысетӥ толэзь нылпилэн адаптационной период шуиське. Уг яра со вакытэ адӟытъяны, нылпи анаез вӧзын пока мед улоз, анаезлэсь вань энергизэ пока мед басьтоз, анаезлэсь вань висёнлыкъёссэ пока мед басьтоз. Нош собере, юнмам беразгес, соку яралоз ини адямиослы адӟытыны » Надежда Гузнищева, аллерголог-иммунолог Калык эмтодос сярысь вераку, туно-пеллёос сярысь но вератэк кельтыны уг луы. Тросгес соос пӧлын кышномуртъёс. Но вань пӧлазы воргоронъёс но, ӵемысь лыпуктӥсьёс. Соос тодон-валанзэс туж ӧжыт адямилы гинэ верало: нылпиоссылы яке туж матысь адямиоссылы. « Туно-пеллёос сярысь вераськоно ке, классической медицинае берыктӥськод ке, сое психотерапия шуом, дыр. Туно мар ке но пелля, мар ке но лыдӟе, вера но, адями оске, со кыӵе ке но вӧськыл лыдӟиз, дыр, со сярысь шуыса. Нош адями оске ке, осконэз вань ке, йӧнатӥськыны чалякгес быгатэ » Надежда Гузнищева, аллерголог-иммунолог Нош лыпуктӥсьёс адямилэсь анатомизэ туж умой тодо: кытын кыӵе лыэз, быгытэз, мугор люкетэз. « Соослы рентген но кулэ ӧвӧл, соос киынызы учкыса валало, отын лыэз потэмын-а, шуккиськемын-а яке чигемын-а. Лы чигон учыръёсты соос ас вылазы уг басьто. Классической медицинае келяло. <…> Ваньзэ сое тодон понна нуналлы быдэ вань быгытэз киын учкыны кулэ, анатомиез туж умой тодӥськод ке но. Классической медициная туж умой тодӥськомы ук, котькуд адямилэн аслаз анатомиез. Сое классической медицинаын ми рентген пыр учкиськом, КТ пыр учкиськом, нош туно-пеллёос киынызы валало. Со туж бадӟым практика луыны кулэ, яке сыӵе тодон-валанэз одӥг адями мукет адямилы вераны кулэ, со мед валалоз, кытын со, кыӵе быгытэз, кыӵе отын органъёсыз, кыӵе интыын, кытчы кошкемын шуыса » Надежда Гузнищева, аллерголог-иммунолог Эмчилэн кылъёсызъя, калык эмтодос сярысь эскеронъёс ӵемысь историкъёс нуо. Сыӵе, таӵе учыръёс, амалъёс вань шуыса гожъяло. Нош классической эмтодосын сыӵе эскеронъёс туж ӧжыт. Соин иэмчиос калык эмтодосысь троссэ амалъёсты кутыны уг быгато, уго соослы тодос ужъёс кулэ. « Та ужез рос-прос эскерид ке, туж трос тодыны луоз, дыр. Малы ке шуоно котькуд эмчилэн, малпасько, мынам но вань сыӵе учыръёсы, куке секыт висись адямиос классической медициналэсь быдэсак яке частично палэнтӥсько, калык медициная йӧнатӥськом шуыса кошко. Адӟиськом, пайдаез вань шуыса. Кыӵе амалъёсын, маин йӧнатӥсько шуыса эскерысалыд ке, сое классической медицинае но поттыны луысал. Тани пиявкаос. Пиявкалэн пайдаез вань шуыса тодӥськомы. Со калыкысь потэмын, нош али со классической медицинаын кутӥське - Гирудотерапия шуиськом. Малпасько, трос сыӵе амалъёс вань калык медицинаын, кудзэ луысал басьтыны но классической медицинае пыртыны » Надежда Гузнищева, аллерголог-иммунолог Тодэ вайытом, Финн-угор нылкышноослэн нырысетӥ улосвылкуспо форумзы 8-тӥ оштолэзе ортчиз. Со улсын Ашальчи Оки нимо премиез сӥё-дано сётӥзы. Тегъёс: Удмуртия Тазалык удмуртъёс Мерлык  